*****

ΚΑΝΟΝΙΣΜΟΣ (ΕΟΚ) αριθ. 1990/87 ΤΗΣ ΕΠΙΤΡΟΠΗΣ

της 7ης Ιουλίου 1987

που τροποποιεί τον κανονισμό (ΕΟΚ) αριθ. 2374/79 όσον αφορά την πώληση σε μειωμένη τιμή ορισμένων προϊόντων του τομέα του βοείου κρέατος που κατέχονται από τους οργανισμούς παρεμβάσεως σε ορισμένα ιδρύματα και οργανισμούς κοινωνικού χαρακτήρα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του βοείου κρέατος (1), όπως τροποποήθηκε τελευταία απο τον κανονισμό (ΕΟΚ) αριθ. 467/87 (2), και ιδίως το άρθρο 7 παράγραφος 3,

Εκτιμώντας:

ότι ο κανονισμός (ΕΟΚ) αριθ. 2374/79 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1809/87 (4), αποσκοπεί, κυρίως, στη διανομή ή στην επιτόπια κατανάλωση του βοείου κρέατος υπό μορφή παρασκευασμένων γευμάτων· ότι φαίνεται σκόπιμο να γίνει επίσης δεκτή στα πλαίσια του ιδίου κανονισμού η διανομή στην τιμή κόστους του βοείου κρέατος σε νωπή κατάσταση· ότι, ωστόσο, προκειμένου να αποφευχθούν καταχρήσεις, πρέπει να καθοριστούν αυστηροί όροι· ότι, για να είναι δυνατόν να ελέγχονται σε κοινοτικό επίπεδο οι συνέπειες αυτού του νέου μέτρου, είναι σκόπιμο να εφαρμοστεί μόνον αφού οι υπηρεσίες της Επιτροπής θα είναι σε θέση να εκτιμήσουν τις περιστάσεις και τις λεπτομέρειες κάθε συγκεκριμένης περίπτωσης·

ότι η Επιτροπή Διαχειρίσεως Βοείου Κρέατος δεν διατύπωσε γνώμη στην προθεσμία που όρισε ο πρόεδρος της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το ακόλουθο άρθρο 1α παρεμβάλλεται στον κανονισμό (ΕΟΚ) αριθ. 2374/79:

«Άρθρο 1α

1. Τα σχετικά προϊόντα πρέπει να χρησιμοποιηθούν υπό μορφή παρασκευασμένων γευμάτων, που τίθενται στη διάθεση των ατόμων που υπάγονται στα εν λόγω ιδρύματα.

2. Εντούτοις, τα κράτη μέλη μπορούν να επιτρέπουν τη μεταπώληση των κρεάτων χωρίς να έχουν παρασκευαστεί υπό τον όρο ότι:

- η πώληση γίνεται στην τιμή κόστους,

- η πώληση περιορίζεται στα άτομα των οποίων σημαντικό μέρος του εισοδήματος συνίσταται σε οικονομική ενίσχυση εκ μέρους ιδρύματος ή οργανισμού με σκοπό κυρίως την αγορά των κρεάτων αυτών,

- καθορίζεται μέγιστη ποσότητα αγοράς κατ' άτομο,

- τηρείται μητρώο που περιλαμβάνει τις ατομικές αγορές,

- ο αγοραστής αναλαμβάνει την υποχρέωση να μην μεταπωλήσει το κρέας, αλλά να το καταναλώσει ο ίδιος ή η οικογένειά του.

Όταν ένα κράτος μέλος προτίθεται να εφαρμόσει αυτή τη δυνατότητα, πληροφορεί προηγουμένως την Επιτροπή. Η πληροφόρηση αυτή περιλαμβάνει κυρίως:

- κατάλογο των ενδιαφερόμενων ιδρυμάτων ή οργανισμών, καθώς και των κατά προσέγγιση αριθμό των ατόμων που μπορούν να επωφεληθούν από αυτές τις πωλήσεις,

- περιγραφή της λειτουργίας του συστήματος καθώς και των σχετικών μέτρων ελέγχου,

- την εφαρμοζόμενη τιμή πωλήσεως καθώς και τα στοιχεία που συνθέτουν αυτή την τιμή πωλήσεως.

Σύμφωνα με τη διαδικασία που προβλέπεται στο άρθρο 27 του κανονισμού (ΕΟΚ) αριθ. 805/68, μπορεί να καθοριστεί μία μέγιστη ποσότητα.

Τα κράτη μέλη που εφαρμόζουν αυτή τη δυνατότητα πληροφορούν την Επιτροπή στην αρχή κάθε μηνός, για τις ποσότητες που έχουν πωληθεί στο πλαίσιο αυτό κατά τη διάρκεια του προηγούμενου μηνός »

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Ιουλίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 148 της 28. 6. 1968, σ. 24.

(2) ΕΕ αριθ. L 48 της 17. 2. 1987, σ. 1.

(3) ΕΕ αριθ. L 272 της 30. 10. 1979, σ. 16.

(4) ΕΕ αριθ. L 170 της 30. 6. 1987, σ. 23.